S-239/2011

Mál þetta, sem dómtekið var 3. maí 2011, er höfðað með ákæru lögreglustjórans á höfuðborgarsvæðinu, útgefinni 8. mars 2011, á hendur A-kk-þgf E-kk-þgf, kt. 000000-0000, Vesturgötu 16, Reykjavík, fyrir fíkniefnalagabrot með því að hafa, miðvikudaginn 16. desember 2009, að Laxatungu 3 í Mosfellsbæ, haft í vörslum sínum 143 kannabisplöntur, samtals 27,32 g af maríhúana, 12,03 g af kannabislaufum, 1,76 g af hassi og 241,56 g af amfetamíni, og hafa um nokkurt skeið fram til þess dags ræktað framangreindar plöntur.

Telst brot þetta varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. og 4. gr. sömu laga varðandi framleiðslu á kannabis, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er þess krafist að 143 kannabisplöntur, samtals 27,37 g af maríhúana, 12,03 g af kannabislaufum, 1,76 g af hassi og 241,56 g af amfetamíni, verði gerð upptæk, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er krafist upptöku á 8 gróðurhúsalömpum, 3 vatnsdælum, straumbreyti, viftu og tímarofa, sem notuð voru til framleiðslu á kannabisplöntum og lagt var hald á í málinu, sbr. 7. mgr. 5. gr. sömu laga.

Verjandi ákærða krefst þess að ákærði verði sýknaður af ákæru um að hafa haft í vörslum sínum 27,37 g af maríhúana og 241,56 g af amfetamíni, en krefst að öðru leyti vægustu refsingar er lög leyfa og hæfilegrar þóknunar sér til handa.

Málsatvik

Hinn 16. desember 2009 fóru rannsóknarlögreglumenn ávana- og fíkniefnadeildar lögreglustjórans á höfuðborgarsvæðinu að íbúðarhúsinu að Laxatungu 3 í Mosfellsbæ, en borist höfðu upplýsingar um að ræktaðar væru kannabisplöntur í húsinu og að í bílskúr væri geymd bifreið, sem tekin hefði verið ófrjálsri hendi. Á vettvangi hittu lögreglumenn ákærða, sem reyndist vera umráðamaður íbúðar á neðri hæð hússins, en efri hæðin var fokheld. Ákærði framvísaði litlu magni af kannabisefnum sem geymt var í kommóðu í íbúðinni, en samkvæmt efnaskýrslu reyndist vera um að ræða 3,36 g af maríhúana. Við leit í kjallara fundust 143 kannabisplöntur og viðurkenndi ákærði að hafa staðið að ræktun þeirra. Þá fundust 12,03 g af kannabislaufum og 1,76 g af hassi í kistli í forstofu íbúðarinnar. Við leit á efri hæð hússins fannst glerkrukka sem reyndist innihalda 241,65 g af amfetamíni. Efnið fannst í hrúgu af afskornum svampi sem var í einu herbergjanna. Þá kemur fram í skýrslu lögreglu að ætluð kannabisefni hafi fundist í hólfi á vélsleða sem geymdur var á efri hæð hússins. Loks kemur fram í efnaskýrslu lögreglu að 24,01 g af maríhúana hafi fundist í skáp á gangi, en ekki verður séð að getið sé um það í skýrslu lögreglu um leit á vettvangi. Í bílskúr fannst bifreið sem lýst hafði verið eftir og hafði horfið af bifreiðasölu um hálfu ári áður. Ákærði sagðist hafa verið að gera við bifreiðina fyrir vin sinn, sem hann vildi ekki nefna. Í skýrslu lögreglu kemur fram að unnusta ákærða, K-kvk-nf Ó-kvk-nf G-kvk-nf, hafi verið í íbúðinni þegar lögreglumenn bar að garði og kemur fram að henni hafi verið leyft að fara af vettvangi, en hún hafi verið á leið til Hveragerðis.

Ákærði gaf skýrslu hjá lögreglu 17. desember 2009 að viðstöddum verjanda sínum. Hann gekkst greiðlega við því að hafa staðið að ræktun kannabisplantnanna sem um ræðir og að vera eigandi fíkniefna sem fundust á neðri hæð hússins. Þá sagðist hann hafa verið að geyma amfetamínið sem fannst á neðri hæðinni fyrir ónafngreindan mann og hefði hann átt að fá 50.000 krónur greiddar fyrir vikið. Ekki hefði staðið til að hann geymdi efnið lengur en í nokkra daga, en það hefði ekki verið sótt og nú væru liðnir þrír mánuði. Loks sagðist ákærði hafa fengið kannabisefni, sem fannst í vélsleða, hjá sama aðila og lét hann fá amfetamínið.

Við aðalmeðferð málsins viðurkenndi ákærði vörslur kannabisplantna sem um ræðir og að hafa staðið að ræktun þeirra, sem og að hafa haft í vörslum sínum 3 til 4 g af maríhúana sem hann geymdi í kommóðu í íbúðinni, kannabislauf og hass sem fannst við leit í forstofu. Hann neitaði hins vegar að hafa átt eða haft vitneskju um amfetamín, sem fannst á efri hæð hússins, eða kannabisefni sem hefði fundist í vélsleða sem þar var geymdur. Þá sagðist hann ekki vita hver væri eigandi vélsleðans. Hann sagðist hafa játað við yfirheyrslu hjá lögreglu að hafa haft þessi fíkniefni í vörslum sínum til að koma í veg fyrir að unnusta hans yrði handtekin, en lögreglumennirnir hefðu haft áform um að hafa afskipti af henni vegna málsins.

Ákærði sagðist hafa haft íbúðina á neðri hæð hússins á leigu og hefði hann haft aðgang að bílskúr. Auðvelt hefði verið að komast inn á efri hæð hússins, sem var fokheld og hefði óviðkomandi fólk oft verið þar. Ákærði sagði félaga sinn Á-kk-þf H-kk-þf S-kk-þf hafa verið mikið þarna í húsinu. Hefði Á-kk-nf oft verið í leyfisleysi á efri hæðinni og fleiri menn með honum. Á-kk-nf hefði klippt í sundur hengilás á útidyrahurð og sett upp nýjan lás, sem hann hafði lykil af. Þá hefðu krakkar oft verið þarna uppi. Plast hefði verið í einhverjum gluggum á efri hæðinni, auk þess sem á einum stað hefði verið bil milli glugga og veggjar, sem hægt var að smeygja sér inn um.

Lögreglumennirnir B-kk-nf Á-kk-nf, A-kk-nf F-kk-nf H-kk-nf og J-kk-nf G-kk-nf S-kk-nf báru vitni fyrir dóminum og lýstu samskiptum við ákærða og unnustu hans á vettvangi. Lögreglumennirnir sögðust ekki hafa kannað sérstaklega glugga- og dyraumbúnað á efri hæð hússins, en um nýbyggingu hefði verið að ræða. Þá kom fram að eftir að unnusta ákærða yfirgaf vettvang hefði komið til tals að láta leita á henni og hefði verið haft samband við lögregluna á Selfossi og óskað eftir að bifreið hennar yrði stöðvuð vegna þessa. Síðar hefði verið horfið frá þessu, en talið hafi verið að málið væri nægilega upplýst.

Vitnið Á-kk-nf H-kk-nf S-kk-nf sagðist oft hafa dvalist í húsinu og hefði hann haft greiðan aðgang að efri hæðinni. Ákærði hefði leyft honum að hafa aðstöðu í bílskúrnum til að gera við bifhjól og bifreiðar og hefði hann geymt verkfæri sín þar. Þá hefði hann geymt bíldekk á efri hæðinni, auk svamps sem hann hefði verið að safna til að nota í svokallaða motor-cross gryfju. Vitnið sagðist yfirleitt hafa farið inn um dyr á bílskúrshurð, sem hefðu verið hafðar ólæstar. Einu sinni hefði hann komið að þeim dyrum læstum og hefði hann þá klippt í sundur hengilás á útidyrahurð á efri hæðinni. Oft hefðu einhverjir fleiri verið með honum í för þegar hann var í húsinu. Vitnið sagðist hafa verið í mikilli óreglu á þessum tíma og verið gæti að hann hefði einhvern tíma geymt þýfi á efri hæð hússins. Þá sagði vitnið að auðvelt hefði verið að komast inn á efri hæð hússins þar sem plast var sums staðar í gluggum.

Vitnið J-kk-nf I-kk-nf E-kk-nf sagðist hafa búið í íbúðinni á neðri hæð hússins í nokkra mánuði eftir að ákærði flutti þaðan. Vitnið sagði að auðvelt hefði verið að komast inn um glugga á efri hæðinni, en þar hafi verið plast fyrir gluggum, sem hefði oft rifnað þegar veður var vont. Hann hefði oft orðið var við umgang í bílskúrnum og á efri hæðinni og hefði hann einu sinni rekið menn frá sem voru að reyna að komast þarna inn.

Niðurstaða

Ákærði hefur játað að hafa ræktað og haft í vörslum sínu 143 kannabisplöntur. Þá hefur ákærði játað að hafa haft í vörslum sínum lítið magn af maríhúana, sem hann framvísaði sjálfur á vettvangi og reyndist samkvæmt efnaskýrslu vega 3,36 g. Loks játaði ákærði að hafa haft í vörslum sínum 12,03 g af kannabislaufum og 1,76 g af hassi sem fannst í kistli í forstofu íbúðarinnar. Sannað er með játningu ákærða og öðrum gögnum málsins að ákærði er sekur um þá háttsemi sem lýst er í ákæru að þessu leyti og er brot hans rétt heimfært til refsiákvæða í ákæru.

Ákærði játaði við yfirheyrslu hjá lögreglu að hafa haft í vörslum sínum 241,65 g af amfetamíni, en neitaði sök að þessu leyti fyrir dóminum og kvaðst ekki hafa haft vitneskju um fíkniefni sem fundust á efri hæð hússins. Hefur ákærði gefið þær skýringar á breyttum framburði sínum að hann hafi viljað koma í veg fyrir að unnusta hans yrði handtekin og yfirheyrð um málið. Fram er komið að fleiri en ákærði höfðu aðgang að því húsnæði þar sem fíkniefnin fundust og að þangað höfðu vanið komu sína menn sem voru í óreglu. Með hliðsjón af því, og gegn eindreginni neitun ákærða fyrir dóminum, telst ósannað að ákærði hafi haft vitneskju um fíkniefnin sem um ræðir, sbr. 108. gr., 109. gr. og 1. mgr. 111. gr. laga um meðferð sakamála nr. 88/2008. Verður ákærði sýknaður af ákæru að þessu leyti.

Í ákæru er ákærða gefið að sök að hafa haft samtals 27,32 g af maríhúana í vörslum sínum. Í skýrslu lögreglu kemur fram að kannabisefni hafi fundist í vélsleða á efri hæð hússins. Ákærði játaði við yfirheyrslu hjá lögreglu að vera eigandi efnisins, en neitaði sök fyrir dóminum sem fyrr getur. Í efnaskýrslu lögreglu kemur fram að 24,01 g af maríhúana hafi fundist í skáp á gangi, en ekki segir hvar í húsinu það var. Ekki er getið um það í efnaskýrslu að kannabisefni hafi fundist í vélsleða á efri hæð hússins. Með hliðsjón af því misræmi sem er í gögnum málsins að þessu leyti og samkvæmt því sem áður hefur verið rakið þykir ósannað, gegn neitun ákærða, að hann hafi haft efnið sem um ræðir í vörslum sínum. Verður ákærði því sýknaður af því að hafa haft í vörslum sínum 24,01 g af maríhúana sem í ákæru greinir.

Ákærði er fæddur í október 1982. Sakaferill hans hefur ekki áhrif á refsingu. Þykir refsing ákærða hæfilega ákveðin fangelsi í 4 mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptæk skulu gerð 143 kannabisplöntur, 27,37 g af maríhúana, 12,03 g af kannabislaufum, 1,76 g af hassi, 241,56 g af amfetamíni, 8 gróðurhúsalampar, 3 vatnsdælur, straumbreytir, vifta og tímarofi, samkvæmt lagaákvæðum sem vitnað er til í ákæru.

Ákærði greiði þóknun skipaðs verjanda síns, J-kk-ef E-kk-ef J-kk-ef hrl., vegna vinnu á rannsóknarstigi málsins og við meðferð þess fyrir dómi, 125.500 krónur að meðtöldum virðisaukaskatti.

Af hálfu ákæruvaldsins sótti málið A-kvk-nf B-kvk-nf A-kvk-nf aðstoðarsaksóknari.

R-kvk-nf H-kvk-nf héraðsdómari kveður upp dóm þennan.

D ó m s o r ð :

Ákærði, A-kk-nf E-kk-nf, sæti fangelsi í 4 mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptæk skulu gerð 27,37 g af maríhúana, 12,03 g af kannabislaufum, 1,76 g af hassi, 241,56 g af amfetamíni, 8 gróðurhúsalampar, 3 vatnsdælur, straumbreytir, vifta og tímarofi.

Ákærði greiði þóknun skipaðs verjanda síns, J-kk-ef E-kk-ef J-kk-ef hrl., vegna vinnu á rannsóknarstigi málsins og við meðferð þess fyrir dómi, 125.500 krónur.

R-kvk-nf H-kvk-nf